CELEX: 32021D0673
Language: sk
Date: 2021-04-21 00:00:00
Title: Vykonávacie rozhodnutie Komisie (EÚ) 2021/673 z 21. apríla 2021 o žiadosti o registráciu navrhovanej európskej iniciatívy občanov s názvom „Zelené strešné záhrady“ („Green Garden Roof Tops“) [oznámené pod číslom C(2021) 2750] (Iba anglické znenie je autentické)

26.4.2021   
               
               
                  SK
               
               
                  Úradný vestník Európskej únie
               
               
                  L 141/23
               
            
         VYKONÁVACIE ROZHODNUTIE KOMISIE (EÚ) 2021/673
         z 21. apríla 2021
         o žiadosti o registráciu navrhovanej európskej iniciatívy občanov s názvom „Zelené strešné záhrady“ („Green Garden Roof Tops“)
         
            
               [oznámené pod číslom C(2021) 2750]
            
         
         (Iba anglické znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2019/788 zo 17. apríla 2019 o európskej iniciatíve občanov (1), a najmä na jeho článok 6 ods. 2 a 3,
         keďže:
         
                     (1)
                  
                  
                     Žiadosť o registráciu európskej iniciatívy občanov s názvom „Zelené strešné záhrady“ („Green Garden Roof Tops“) bola Komisii predložená 3. marca 2021.
                  
               
                     (2)
                  
                  
                     Ciele iniciatívy sú vyjadrené takto: „V Európe sa nachádza mnoho obchodov s prázdnou strechou a vo väčšine prípadov sa tieto strechy nevyužívajú na žiadny konkrétny účel. Navyše sú materiály, z ktorých sú tieto strechy vyrobené, plast a kameň. Tieto plochy preto samy osebe neprispievajú ku kvalite životného prostredia, ale jednoducho zvyšujú environmentálnu škodu. Dôvodom zamerania sa na environmentálne prínosy je naša súčasná environmentálna kríza. Musíme prehodnotiť a nájsť spôsoby, ako zvýšiť povedomie o environmentálnych problémoch a ako dosiahnuť zdravú rovnováhu medzi našou spoločnosťou, hospodárstvom a ochranou našej planéty. Hlavnou myšlienkou plánu je preto využiť existujúce priestory striech. Zámerom je vytvoriť na strechách budov rôznych spoločností zelené záhrady. Nevyužité strechy by sa tak mohli transformovať spôsobom, ktorý by umožnil zmenšiť dosahy environmentálnej krízy a pomôcť pri jej riešení.
                  
               
                     (3)
                  
                  
                     Ďalšie podrobnosti o iniciatíve sú uvedené v podkladovom dokumente. V iniciatíve sa konkrétne navrhuje, aby sa zamestnanci spoločností mohli dobrovoľne zapájať do údržby strešných záhrad a členské štáty by mohli podniky povzbudzovať k tomu, aby sa aktívne zúčastňovali na projektoch, a to poskytovaním daňových úľav na konci každého fiškálneho roka. V prílohe sa uvádzajú aj vnímané prínosy pre životné prostredie a samotné spoločnosti. Strešné záhrady by 1. prispievali k zlepšeniu kvality ovzdušia, 2. prispievali k boju proti zmene klímy, 3. viedli k úsporám energie, 4. zlepšili filtráciu vody a jej zadržiavanie a 5. prispievali k tvorbe prírodných biotopov. Dotknuté spoločnosti by mali prínos z hľadiska budovania si dobrej povesti, motivácie zamestnancov a daňových výhod.
                  
               
                     (4)
                  
                  
                     Organizátori výslovne nevyzývajú Komisiu, aby prijala konkrétny právny akt, ale z niektorých navrhovaných právnych základov pre činnosť možno zamýšľaný akt odvodiť. Z cieľov v spojení s prílohou možno vyvodiť záver, že iniciatíva si vyžaduje prijatie návrhu právneho aktu, ktorý by sledoval environmentálny cieľ s daňovou zložkou. Dobrovoľný príspevok pracovníkov sa zdá byť doplnkový k environmentálnemu cieľu.
                  
               
                     (5)
                  
                  
                     Pokiaľ sa iniciatíva zameriava na podporu vytvárania zelených striech s možnými finančnými stimulmi Únie alebo opatreniami fiškálnej povahy, Komisia má právomoc prijať právny akt podľa článku 192 zmluvy.
                  
               
                     (6)
                  
                  
                     Pokiaľ je cieľom navrhovanej iniciatívy podpora daňových úľav alebo odpočtov z dane z príjmu, ktoré majú poskytnúť členské štáty, Komisia má právomoc prijať právny akt podľa článku 115 zmluvy.
                  
               
                     (7)
                  
                  
                     Z týchto dôvodov nie je žiadna časť iniciatívy zjavne mimo rámca právomocí Komisie predložiť návrh právneho aktu Únie na účely vykonávania zmlúv.
                  
               
                     (8)
                  
                  
                     Skupina organizátorov poskytla primerané dôkazy o tom, že spĺňa požiadavky stanovené v článku 5 ods. 1 a 2 nariadenia (EÚ) 2019/788, a určila kontaktné osoby v súlade s článkom 5 ods. 3 prvým pododsekom uvedeného nariadenia.
                  
               
                     (9)
                  
                  
                     Iniciatíva nepredstavuje zjavné zneužitie práva, nie je zjavne neopodstatnená alebo šikanujúca, ani nie je zjavne v rozpore s hodnotami Únie uvedenými v článku 2 Zmluvy o Európskej únii a právami zakotvenými v Charte základných práv Európskej únie.
                  
               
                     (10)
                  
                  
                     Iniciatíva s názvom „Zelené strešné záhrady“ („Green Garden Roof Tops“) by sa preto mala zaregistrovať,
                  
               PRIJALA TOTO ROZHODNUTIE:
         
            Článok 1
            Európska iniciatíva občanov s názvom „Zelené strešné záhrady“ („Green Garden Roof Tops“) sa registruje.
         
         
            Článok 2
            Toto rozhodnutie je určené skupine organizátorov európskej iniciatívy občanov s názvom „Zelené strešné záhrady“ („Green Garden Roof Tops“), ktorú zastupujú pani Almog Yoana SADE a pán Negev Raphael SADE, konajúci zároveň ako kontaktné osoby.
         
         
            V Bruseli 21. apríla 2021
            
               
                  Za Komisiu
               
               Věra JOUROVÁ
               
                  podpredsedníčka
               
            
         
         
            (1)  Ú. v. EÚ L 130, 17.5.2019, s. 55.